Beurtkrag weer kortstondig opgeskort(Argieffoto: pixabay) Danksy ŉ verbetering in die noodopwekkingsreserwes gaan Eskom beurtkrag Saterdag om 22:00 opskort. Fase 1-beurtkrag word dan weer Sondag om 17:00 hervat en sal tot 22:00 duur. Eskom sê om voort te gaan om noodopwekkingsreserwes ter voorbereiding van die week aan te vul, sal beurtkrag weer Sondag van laatmiddag af geld. “Die kragstelsel is steeds onder druk en kwesbaar,” lui ŉ verklaring van Eskom. “Die kapasiteitsbeperkings sal vir die afsienbare toekoms duur en ŉ beroep word op alle Suid-Afrikaners gedoen om hul kragverbruik te verminder, veral tussen 17:00 en 22:00 wanneer die winteraanvraag die hoogste is.” Beurtkrag is Vrydagmiddag ook tydelik opgeskort om die parlement kans te gee om verkrygingswetsontwerpe deur te voer.